Lufunjisho 11
Mambo ka o Tuyila ku Kupwila Kukatampe?
Mambo ka bano bantu o basangalela bibye? Baji pa kupwila kwetu kukatampe. Byonkatu bakalume ba Lesa bakala byo bebakambizhe kushonkena jisatu pa mwaka, ne atweba tutonga bingi kupwila kukatampe. (Mpitulukilo ya mu mizhilo 16:16) Twikala na kupwila kusatu pa mwaka, kubuñana kwa juba jimo, kubuñana kwa mwanzo kwa moba abiji ne kushonkena kwa nkambi kwa moba asatu. Tumwenamo byepi mu kuno kupwila konse?
Kukosesha bwanabwankazhi bwetu bwa bwina Kilishitu. Byonkatu bena Isalela byo basangalalanga pa kutota Yehoba “mu bipwilo,” ne atweba tumvwa bingi bulongo kutota Lesa pa kupwila kukatampe. (Salamo 26:12; 111:1) Kuno kupwila kwitulengela kumonañana na Bakamonyi bakwetu bafuma ku bipwilo bikwabo ne bafumatu mu byalo bingi. Pachaile twiyowa kajo na bakwetu pa nkambi, kino kibayisha lusekelo lwikalako pa kuno kupwila kwa kutota Lesa. (Byubilo 2:42) Pa kupwila kwa uno mutundu popo tumona byo ‘twatemwa balongo betu bonse.’—1 Petelo 2:17.
Kwitukwasha kukosesha bulunda ne Lesa. Bena Isalela nabo bamwenangamo bingi mu kuno kupwila, “baumvwishishe byambo” bya mu Binembelo byo bebalumbulwijilenga mo byayila. (Nehemiya 8:8, 12) Ne atweba tusanta bingi pa mikambizho ya mu Baibolo yotutambwila pa kupwila kukatampe. Mutanchi wa kupwila konse wikala na mutwe wafuma mu Binembelo. Kupichila mu majashi azakula muchima, a kushilañana ne a byamwekele, tufunda byo twakonsha kuba kyaswa muchima wa Lesa mu bwikalo bwetu. Tutundaikwa bingi pa kumvwa bibena kuchinchika balongo betu babena kwikela mwayila bwikalo bwa bwina Kilishitu mu ano moba akatazha. Pa kushonkena kwa nkambi, bifwanyikizho bya minkunkumba bitulengela kumvwisha mashimikila a mu Baibolo kabiji tufunjilako bintu byanema bingi. Pa kuno kupwila konse, kwikala lubatizhilo lwa babena kumwesha patoka kwipana kwabo kwi Lesa.
Mambo ka kupwila kukatampe kyo kwaikela kimye kya lusekelo?
Mwakonsha kumwenamo byepi mu kupwila kukatampe?
run_Latn cjk_Latn bem_Latn bem_Latn bem_Latn lug_Latn bem_Latn